2017. gada 28. martā Rīkojums Nr. 138

Rīgā (prot. Nr. 16  4. §)

**Par civilo ekspertu dalības laika pagarināšanu Eiropas Drošības un sadarbības organizācijas speciālajā novērošanas misijā Ukrainā**

1. Pamatojoties uz Starptautiskās palīdzības likuma 12. panta otro daļu, atbalstīt civilo ekspertu Vladimira Bobrovska (personas kods (ierobežotas pieejamības informācija)), Gunāra Graumaņa (personas kods (ierobežotas pieejamības informācija)), Mihaila Ignata (personas kods (ierobežotas pieejamības informācija)), Jeļenas Suvorovas (personas kods (ierobežotas pieejamības informācija)) un Pāvela Trifanova (personas kods (ierobežotas pieejamības informācija)) (turpmāk – civilie eksperti) dalības laika pagarināšanu Eiropas Drošības un sadarbības organizācijas speciālajā novērošanas misijā Ukrainā (turpmāk – starptautiskā misija).

2. Saskaņā ar Ministru kabineta 2009. gada 13. janvāra noteikumu Nr. 35 "Kārtība, kādā civilo ekspertu nosūta dalībai starptautiskajā misijā, un dalības finansēšanas kārtība" (turpmāk – noteikumi) 7.2. apakšpunktu un 8. punktu noteikt, ka:

2.1. V. Bobrovska dalības laiku starptautiskajā misijā pagarina līdz 2017. gada 29. aprīlim;

2.2. G. Graumaņa dalības laiku starptautiskajā misijā pagarina līdz 2017. gada 21. aprīlim;

2.3. M. Ignata dalības laiku starptautiskajā misijā pagarina līdz 2017. gada 21. aprīlim;

2.4. J. Suvorovas dalības laiku starptautiskajā misijā pagarina līdz 2017. gada 30. novembrim;

2.5. P. Trifanova dalības laiku starptautiskajā misijā pagarina līdz 2018. gada 31. martam.

3. Ņemot vērā starptautiskās misijas finansēšanas noteikumus, paredzēt, ka:

3.1. saskaņā ar noteikumu  7.3. apakšpunktu un 14. punktu civilajiem ekspertiem netiek izmaksāta noteikumu 15. punktā minētā piemaksa;

3.2. saskaņā ar noteikumu 14. punktu civilajiem ekspertiem netiek segti citi noteikumu 16. un 17. punktā minētie izdevumi, izņemot šā rīkojuma 4. punktā minētos izdevumus.

4. Saskaņā ar noteikumu 16.2. apakšpunktu paredzēt, ka civilajiem ekspertiem sedz veselības apdrošināšanas izdevumus, nepārsniedzot 129 *euro* mēnesī katram.

5. Finanšu ministrijai no valsts budžeta programmas 02.00.00 "Līdzekļi neparedzētiem gadījumiem" piešķirt Ārlietu ministrijai finansējumu 2573 *euro* apmērā šā rīkojuma 4. punktā minēto izdevumu segšanai.

6. Finanšu ministrijai precizēt un palielināt Ārlietu ministrijas budžeta bāzes izdevumus programmā 97.00.00 "Nozaru vadība un politikas plānošana" par 386 *euro* civilā eksperta veselības apdrošināšanas izdevumu segšanai no 2018. gada 1. janvāra.

Ministru prezidents Māris Kučinskis

Ārlietu ministra vietā –

izglītības un zinātnes ministrs Kārlis Šadurskis